钦定古今图书集成/历象汇编/庶征典/第125卷 > 魏
## 钦定古今图书集成/历象汇编/庶征典/第125卷 > 魏

### 文帝黄初四年伊洛溢

按：《三国魏志文帝本纪》：黄初四年“六月，伊、洛溢流，杀
人民，坏庐宅。”

按《晋书五行志》：“黄初四年六月，大雨霖，伊洛溢，至津
阳城门，漂数千家，杀人。”初，帝即位，自邺迁洛，营造宫
室而不起宗庙。太祖神主犹在邺，尝于建始殿享祭，
如家人礼，终黄初不复还邺。又郊社神祇，未有定位。
此简宗庙废祭祀之罚也。

### 明帝景初元年大水

按《魏志明帝本纪》：景初元年“九月，冀、兖、徐、豫四州民
遇水，遣御史循行没溺死亡及失财产者，在所开仓
赈救之。”

按《晋书五行志》：“景初元年九月，淫雨，冀兖徐豫四州
水出，没溺杀人，漂失财产。”帝自初即位，便淫奢极欲，
多占幼女，或夺士妻，崇饰宫室，妨害农战，触情恣欲，
至是弥甚。号令逆时，饥不损役，此水不润下之应也。